Brøndby, AaB, AGF og OB er parat til at gøre som FC København og give afkald på fans til kampe på udebane. Det meddeler klubberne onsdag aften i en pressemeddelelse udsendt af Divisionsforeningen. Mens FCK efter søndagens afbrænding af romerlys i Aalborg allerede har besluttet, at man ikke ønsker et fanafsnit til holdets udekampe, så vil Brøndby, OB, AGF og AaB træffe samme beslutning, hvis de oplever problemer med deres udebanetilskuere. - Såfremt udebanetilskuere fra én af de nævnte klubber udviser uacceptabel og grænseoverskridende adfærd, vil den pågældende klub tage samme beslutning, som FC København nu har taget. - Det indebærer som minimum, at man lukker udebaneafsnittet hos de fire øvrige klubber, der er omfattet af aftalen, står der i pressemeddelelsen. De fem klubber er samtidig blevet enige om at udvikle et system, der betyder, at tilskuere og fans til udebaneafsnit skal registrere sig med navn og adresse og på kampdagen være i stand til at fremvise legitimation. FCK, Brøndby, OB, AGF og AaB er de klubber i Superligaen, der har størst opbakning, når de er på udebane. Derfor er forslagene ikke blevet drøftet af samtlige klubber i landets bedste fodboldrække.

Opsummering:
Brøndby, OB, AGF og AaB er klar til at følge FC Københavns eksempel og droppe egne tilskuerafsnit på udebane.